ΓΡΑΠΤΗ ΕΡΩΤΗΣΗ E-4008/97 υποβολή: Daniel Varela Suanzes-Carpegna (PPE) προς την Επιτροπή (14 Iανουαρίου 1998)

Θέμα: Έρευνα και Τεχνολογική Ανάπτυξη στην ευρωπαοκή βιομηχανία σχιστολίθου

Η Επιτροπή, στην πρόταση Απόφασης του Ευρωπαϊκού Κοινοβουλίου και του Συμβουλίου σχετικά με το Πέμπτο Πρόγραμμα Πλαίσιο της Ευρωπαϊκής Κοινότητας για δράσεις Έρευνας, Τεχνολογικής Ανάπτυξης και Επίδειξης (1998-2002) (COM(97) 0142 τελικό) ((EE C 173 της 07.06.1997, σελ. 10 )), σελίδες 6-7, αναφέρει ότι οι ΜΜΕ, με την ιδιότητά τους ως φορείς και βασικοί συντελεστές της καινοτομίας οι οποίες, επιπλέον, δημιουργούν τα δύο τρίτα των θέσεων εργασίας στην Ευρωπαϊκή Ένωση, θα πρέπει να διαθέτουν ευχερή πρόσβαση στις προηγμένες τεχνολογίες που χρειάζονται και στις δυνατότητες που προσφέρουν τα ερευνητικά προγράμματα της Ένωσης. Αναφέρει επίσης ότι το ανθρώπινο δυναμικό της ΕΕ, δηλαδή η ποιότητα των ερευνητών, των μηχανικών και των τεχνικών της, θα πρέπει να διαφυλαχθεί, να αυξηθεί αριθμητικά και να αξιοποιηθεί με τον καλύτερο δυνατό τρόπο.

Λαμβάνοντας υπόψη ότι το 98% των κοινοτικών επιχειρήσεων του τομέα του σχιστολίθου είναι ΜΜΕ, θα μπορούσε η Επιτροπή να μας πληροφορήσει ποιά έργα, στα οποία συμμετείχαν επιχειρήσεις του τομέα του σχιστολίθου, συγχρηματοδοτήθηκαν από την ΕΕ, στο πλαίσιο του Τετάρτου Προγράμματος Πλαισίου της Ευρωπαϊκής Κοινότητας για δράσεις Έρευνας, Τεχνολογικής Ανάπτυξης και Επίδειξης (1995-1998), προσδιορίζοντας τη χώρα εκτέλεσης, το συνολικό κόστος του έργου και το ποσοστό κοινοτικής συγχρηματοδότησης;

Θα μπορούσε η Επιτροπή να αναφέρει εάν, στο πλαίσιο του Πέμπτου Προγράμματος Πλαισίου της Ευρωπαϊκής Κοινότητας για δράσεις Έρευνας, Τεχνολογικής Ανάπτυξης και Επίδειξης (1998-2002), θα ληφθεί ιδιαιτέρως υπόψη ο τομέας του σχιστολίθου;

Απάντηση της κυρίας Cresson εξ ονόματος της Επιτροπής (4 Φεβρουαρίου 1998)

Ο κλάδος της εξόρυξης σχιστολίθου καθώς και άλλες εξορυκτικές βιομηχανίες και βιομηχανίες μεταποίησης ορυκτών είναι κλάδοι οι οποίοι δυνάμει συμμετέχουν στο τέταρτο πρόγραμμα πλαίσιο έρευνας και τεχνολογικής ανάπτυξης (Ε& ΤΑ) ((ΕΕ L 126, 18.5.1994 )), κυρίως δε στο πρόγραμμα που συνδέεται με τις βιομηχανικές τεχνολογίες και τεχνολογίες των υλικών (ΙΜΤ), αλλά και σε άλλα προγράμματα συναφή με τις τεχνολογίες των πληροφοριών, την ενέργεια και το περιβάλλον.

Οι ερευνητικές δραστηριότητες του τέταρτου προγράμματος πλαισίου Ε& ΤΑ δεν προσανατολίζονται προς συγκεκριμένους βιομηχανικούς κλάδους, είναι συνεπώς ορθότερο να δίδονται συγκεκριμένα παραδείγματα μάλλον παρά λεπτομερή τομεακά δεδομένα.

Ως παραδείγματα αναφέρονται τρία έργα, χρηματοδοτούμενα στο πλαίσιο των μέτρων τόνωσης της τεχνολογίας (CRAFT) του προγράμματος ΙΜΤ. Στα έργα αυτά συμμετέχουν 16 μικρές και μεσαίες επιχειρήσεις από την Ισπανία, την Ιρλανδία, την Πορτογαλία, την Φινλανδία και το Ηνωμένο Βασίλειο.

1. Καινοτόμος πλήρης αλυσίδα παραγωγής πλακιδίων σχιστολίθου για την επίστρωση δαπέδων Έργο BES2-5168 / κοινοτική χρηματοδότηση 187 000 ECU

2. Ανάκτηση απορριμάτων σχιστολίθου Έργο BES2-2134 / κοινοτική χρηματοδότηση 387 500 ΕCU

3. Εκτεταμένος σχιστόλιθος προς χρήση στη φυτοκομία και στην παραγωγή αδρανών Έργο BES2- 5271 / κοινοτική χρηματοδότηση 309 800 ECU

Όπως επισημαινόταν στην ερώτηση, η πρόταση για το πέμπτο πρόγραμμα πλαίσιο Ε& ΤΑ ((COM(97)142 τελικό )) αποβλέπει σε ενίσχυση της υποστήριξης της συμμετοχής των ΜΜΕ, μέσω κυρίως του προγράμματος «Καινοτομία και ΜΜΕ». Οι επιχειρήσεις του κλάδου του σχιστολίθου θα έχουν ευκαιρίες να συμμετέχουν, όπως και κατά το παρελθόν, σε δραστηριότητες σχετικές με τη «Δημιουργία μιας οικείας για τον χρήστη κοινωνίας της πληροφορίας» και με την «Προώθηση μιας ανταγωνιστικής και αειφόρου ανάπτυξης».